นายกรัฐมนตรี แสดงความยินดีกับประชาชนในพื้นที่จังหวัดบึงกาฬ เดินทางสะดวกรวดเร็วยิ่งขึ้น
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวทักทายประชาชนในพื้นที่จังหวัดบึงกาฬ ที่เดินทางมาต้อนรับนายกรัฐมนตรี ในโอกาสเป็นประธานร่วมพิธีวางศิลาฤกษ์โครงการก่อสร้างสะพานมิตรภาพไทย - ลาว แห่งที่ 5 (บึงกาฬ - บอลิคำไซ) บริเวณพื้นที่โครงการก่อสร้าง อำเภอเมืองบึงกาฬ จังหวัดบึงกาฬ ประเทศไทย ก่อนจะข้ามฝั่งไปวางศิลาฤกษ์ฝั่ง สปป.ลาว พร้อมกล่าวแสดงความยินดีกับประชาชนในพื้นที่กับการเดินทางที่สะดวกรวดเร็วยิ่งขึ้น นอกจากนี้ รัฐบาลอยู่ระหว่างศึกษาออกแบบ โครงการก่อสร้างสะพานข้ามแม่น้ำโขง แห่งที่ 6 ช่วงอำเภอนาตาล จังหวัดอุบลราชธานี กับเมืองละคอนเพ็ง แขวงสาละวันนอกจากนี้ นายกรัฐมนตรี ยังให้กำลังใจประชาชนในพื้นที่และรัฐบาลพร้อมพัฒนาแหล่งน้ำระบบชลประทานส่งเสริมเกษตรกรผู้ปลูกยางพาราในพื้นที่จังหวัดบึงกาฬ โดยยืนยันคนไทยจะไม่ทิ้งกัน ทั้งนี้สำหรับความคืบหน้าโครงการก่อสร้างสะพานมิตรภาพไทย-ลาวแห่งที่ 5 (บึงกาฬ-บอลิคำไซ) ล่าสุดก้าวหน้าร้อยละ 56 คาดจะก่อสร้างแล้วเสร็จเปิดให้บริการต้นปี 2567